Úradný vestník L 137 , 19/05/2001 S. 0025 - 0026



Rozhodnutie Rady zo 14. mája 2001 o finančnom príspevku spoločenstva na niektoré výdavky spojené so zavádzaním niektorých riadiacich opatrení týkajúcich sa veľmi sťahovavých rýb (2001/382/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37, so zreteľom na návrh Komisie, so zreteľom na stanovisko Európskeho parlamentu [1], keďže: (1) Európske spoločenstvo je od 14. novembra 1997 zmluvnou stranou Medzinárodného dohovoru o zachovaní atlantických tuniakov, ďalej uvádzaného ako "Dohovor ICCAT". (2) Dohovor ICCAT predstavuje rámec pre regionálnu spoluprácu v oblasti zachovania a regulovania tuniakov a tuniakom podobných druhov v Atlantickom oceáne a priľahlých moriach zriadením Medzinárodnej komisie pre zachovanie atlantických tuniakov, ďalej uvádzanej ako "ICCAT", a pre prijímanie odporúčaní o zachovaní a regulovaní v oblasti dohovoru, ktoré sa stanú záväznými pre zmluvné strany. (3) ICCAT na svojom 11. osobitnom zasadaní v dňoch 16. až 23. novembra 1998 prijala odporúčanie o uvalení časového/plošného uzáveru na používanie zariadení na zhlukovanie rýb, ktoré sa dňa 21. júna 1998 stalo záväzným pre zmluvné strany. Nariadenie Rady (ES) č. 973/2001 zo 14. mája 2001, ktoré ustanovuje niektoré technické opatrenia na zachovanie určitých zásob veľmi sťahovavých druhov [2] začleňuje toto odporúčanie do právnych predpisov spoločenstva. (4) Aby sa zabezpečilo dodržiavanie tohto opatrenia treba sa postarať o to, aby počas príslušného obdobia zostal na palube každého plavidla jeden pozorovateľ. Preto je potrebné urobiť podrobné opatrenia, ktorými sa bude riadiť prideľovanie pozorovateľov, ich úlohy a úhrada nákladov, ktoré v súvislosti s nimi vzniknú. (5) Členské štáty zabezpečia, aby plavidlá plávajúce pod ich vlajkami a pôsobiace v oblasti ICCAT, dodržiavali opatrenia spojené so zachovaním a reguláciou tuniakov uplatňované v danej oblasti. Preto je nevyhnutné, aby sa členské štáty postarali o uplatňovanie systému pozorovateľov. (6) Členské štáty urobia kroky, ktoré zabezpečia umiestnenie pozorovateľov na palube plavidiel plaviacich sa pod ich vlajkami a úhradu vzniknutých nákladov z ich pridelenia. (7) Aby sa zjednodušilo uplatňovanie systému pozorovateľov, treba zabezpečiť finančný príspevok od spoločenstva na výdavky vzniknuté pridelením pozorovateľov v období od 1. novembra 2000 do 31. januára 2001. Tento príspevok by mal byť podmienený nákladmi, ktoré na seba prevezmú členské štáty, akonáhle sa tento systém stane bežným, PRIJALA TOTO ROZHODNUTIE: Článok 1 1. Náklady vzniknuté z pridelenia pozorovateľov rozmiestnených podľa ustanovení článku 3 nariadenia (ES) č. 973/2001 bude znášať ten členský štát, ktorý vykonáva toto pridelenie. 2. Členské štáty môžu preniesť tieto náklady, celkovo alebo čiastočne, na vlastníkov rybolovných plavidiel spoločenstva uvedených v článku 1 nariadenia (ES) č. 973/2001. Článok 2 1. Aby sa zjednodušilo zavedenie systému pozorovateľov, môže spoločenstvo prispievať k financovaniu výdavkov členských štátov vzniknutých z pridelenia pozorovateľov na obdobie od 1. novembra 2000 do 31. januára 2001. 2. Príspevok spoločenstva bude tvoriť 50 % výdavkov z verejných fondov vzniknutých každému členskému štátu pri vykonávaní pridelenia. 3. Členské štáty, ktoré chcú spĺňať podmienky pre pridelenie finančného príspevku, predložia Komisii do 1. apríla 2001 podrobnú správu o: - počte pridelených pozorovateľov, - počte príslušných plavidiel, - názve pozorovaného plavidla a dobe, na ktorú bol každý pozorovateľ pridelený, - záverečnú správu o každom pozorovateľovi. 4. Členské štáty, ktoré chcú spĺňať podmienky pre pridelenie finančného príspevku od spoločenstva, predložia najneskôr do 1. mája 2001 žiadosť o úhradu výdavkov uvedenú v odseku 2 spolu s dvomi vyhotoveniami podporných dokladov. Podporné doklady budú obsahovať najmenej hlavné body dohody medzi členským štátom a poskytovateľom(-mi) služieb, ako aj dôkaz o príslušných platbách. Členské štáty poskytnú ubezpečenia, že výdavky vznikli v súlade so zásadami spoľahlivého finančného riadenia a s požiadavkami tohto rozhodnutia. 5. Členské štáty poskytnú Komisii informácie nevyhnutné na to, aby mohla overiť splnenie požiadaviek tohto rozhodnutia, najmä pokiaľ ide o prideľovanie pozorovateľov, v súvislosti s ktorými spoločenstvo urobilo finančné príspevky. Článok 3 Toto rozhodnutie sa bude uplatňovať odo dňa jeho uverejnenia v Úradnom vestníku Európskych spoločenstiev. Toto rozhodnutie je adresované členským štátom. V Bruseli 14. mája 2001 Za Radu predseda L. Rekke [1] Stanovisko doručené dňa 28. februára 2001 (ešte neuverejnené v úradnom vestníku). [2] Ú. v. ES L 137, 19.5.2001, s. 1. --------------------------------------------------